32005D0369
L 119/13
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 3 май 2005 година
относно установяване на правила за контрол на съответствието в държавите-членки и въвеждане на формати за данни за целите на Директива 2002/96/ЕО на Европейския парламент и на Съвета за отпадъци от електрическо и електронно оборудване
(нотифицирано под номер C(2005) 1355)
(2005/369/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/96/EО на Европейския парламент и Съвета от 27 януари 2003 г. за отпадъци от електрическо и електронно оборудване (ОЕЕО) (1), и по-специално член 7, параграф 3, втора алинея и член 12, параграф 1, трета алинея от нея,
като има предвид, че:
(1)
С цел да се направят съпоставими данните, предоставяни от държавите-членки, трябва да се хармонизира начинът за изчисляване на съответствието с целите в член 7, параграф 2 от Директива 2002/96/ЕО по отношение представянето на данните.
(2)
За да се балансират рисковете от неточности, които могат да възникнат при административното натоварване за получаване на точна информация, на държавите-членки трябва да се разреши да използват преценки, когато определят количеството материали и компоненти на отпадъци от електрическо и електронно оборудване, което подлежи на възстановяване, повторна употреба или рециклиране.
(3)
Съгласно член 6, параграф 5 от Директива 2002/96/ЕО процесът на обработка може да се извърши също и извън съответната държава-членка или извън Общността, при положение че превозът на отпадъци е в съответствие с Регламент (ЕИО) № 259/93 на Съвета от 1 февруари 1993 г. относно наблюдението и контрола на превозите на отпадъци в рамките на, за и от Европейската общност (2). На държавите-членки, изпращащи отпадъци от електрическо и електронно оборудване за обработка в други държави-членки или изнасящи такива отпадъци за обработка в трети страни, трябва да се разреши да изчисляват изнесените количества в съответствие с целите, заложени в член 7, параграф 2 от Директива 2002/96/ЕО, при условие че отпадъците са събрани в държавата-членка, извършваща износа.
(4)
Мерките, предвидени в настоящата директива, са в съответствие със становището на комитета, създаден съгласно член 18 от Директива 75/442/ЕИО на Съвета (3).
ПРИЕ НАСТОЯЩОТО РЕШЕНИЕ:
Член 1
Държавите-членки докладват информацията, изисквана по член 12, параграф 1 от Директива 2002/96/ЕО, като използват форматите за данни, дадени в таблица 1 от приложението към настоящото решение.
Член 2
1. Държавите-членки трябва демонстрират съответствие с нормите за възстановяване, повторна употреба или рециклиране, постановени в член 7, параграф 2 от Директива 2002/96/ЕО, чрез попълване на таблица 2, дадена в приложението към настоящото решение.
Когато попълват тази таблица, държавите членки могат да използват преценка за усреднените проценти на възстановените, повторно употребени или рециклирани материали като например метали, стъкло и пластмаси, както и за компонентите от отпадъци от електрическо и електронно оборудване.
2. Когато отпадъци от електрическо и електронно оборудване се изнасят за обработка в трета страна или се изпращат за обработка в друга държава-членка в съответствие с член 6, параграф 5 от Директива 2002/96/ЕО, само държавата-членка, която е събрала и изнесла тези отпадъци от оборудване, може да ги пресмята за съответствие с целите, посочени в член 7, параграф 2 от упоменатата директива.
3. Държавите-членки определят дали са необходими допълнителни документални доказателства освен изискваните съгласно член 6, параграф 5, втора алинея от Директива 2002/96/ЕО.
Член 3
Когато изпращат на Комисията таблици 1 и 2 от приложението, държавите-членки предоставят на Комисията подробно описание за това как са събрани данните, както и обяснение за използваните преценки и методология.
Член 4
Адресати на настоящото решение са държавите-членки.
Съставено в Брюксел на 3 май 2005 година.